बजट में पेश आंकड़ों पर भरोसे की कमी दिख रही है लेकिन मैं ऐसे लोगों में नहीं हूं। मेरा मानना है कि चुनाव की आहट के बीच पेश बजट में इस तरह का राजकोषीय विचलन कोई बड़ी चिंता की बात नहीं है। हालांकि मैं इससे सहमत हूं कि 3.5 फीसदी राजकोषीय घाटा अनुमान से अधिक है लेकिन हमें यह भी ध्यान रखना चाहिए कि इस वित्त वर्ष में केवल 11 महीने का जीएसटी राजस्व ही आना है। इसी तरह 2018-19 के लिए भी 3.3 फीसदी घाटे का लक्ष्य पूर्वानुमान से अधिक होते हुए भी असलियत के करीब है। वित्त मंत्री राजकोषीय घाटा तीन फीसदी तय करने का विधायी प्रावधान करने के लिए भी प्रतिबद्ध नजर आते हैं।